CELEX: 52015PC0557
Language: hr
Date: 2015-11-10
Title: Prijedlog PROVEDBENE ODLUKE VIJEĆA kojom se Mađarskoj odobrava uvođenje mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 10.11.2015.
            COM(2015) 557 final
            2015/0257(NLE)
            Prijedlog
            PROVEDBENE ODLUKE VIJEĆA
            kojom se Mađarskoj odobrava uvođenje mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U skladu s člankom 395. stavkom (1) Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                     1
                   (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredaba te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
               
               
                  Dopisima koje je Komisija zaprimila 23. prosinca 2014. i 8. svibnja 2015. Mađarska je zatražila odobrenje za primjenu mjere kojom se odstupa od članka 193. Direktive o PDV-u. U skladu s člankom 395. stavkom 2. Direktive o PDV-u Komisija je dopisom od 2. srpnja 2015. ostale države članice obavijestila o zahtjevu Mađarske. Komisija je dopisom od 7. srpnja 2015. obavijestila Mađarsku da ima sve informacije koje smatra potrebnima za razmatranje zahtjeva.
               
               
                  Mađarska je obavijestila Komisiju da se suočava s prijevarama u sektoru osiguravanja osoblja, posebno u pogledu agencija za privremeno zapošljavanje i organizacija koje pružaju slične usluge, kao što su studentske zadruge čiji članovi obavljaju poslove za treće osobe. U Mađarskoj je oko 1 000 poduzeća registrirano kao agencije za privremeno zapošljavanje.
               
               
                  Brojna poduzeća u tom sektoru članovi su mađarskih nacionalnih udruženja (npr. Mađarsko nacionalno udruženje agencija za privremeno zapošljavanje, Nacionalno udruženje studentskih zadruga). Mađarska tvrdi da se na temelju tog članstva na određeni način jamči da poduzeća djeluju u skladu sa zakonom. Međutim, mnoga poduzeća nisu članovi nekog od nacionalnih udruženja te Mađarska tvrdi da osobito u toj kategoriji 40 % – 50 % poduzeća vrši prijevarne aktivnosti.
               
               
                  Postoje različiti oblici tih prijevara, kao što su fiktivno pružanje usluga ili lažni računi, ali glavni oblik utaje obuhvaća izdavanje računa za isporuku, nakon čega pružatelj usluga nestaje, a da poreznim tijelima nije platio porez, već je klijentu ostavio valjani račun za odbitak PDV-a. Prema izračunu koji je izradila Mađarska, ukupna šteta od prijevara povezanih s PDV-om u tom sektoru 2014. iznosila je oko 22 500 000 €.
               
               
                  Jedno od obilježja pružanja te vrsta usluga jest da zapravo nisu potrebna velika ulaganja ili specijalizirano znanje. Stoga je relativno jednostavno osnovati takvo poduzeće, koje zatim nakon kratkog razdoblja nestane. Zbog ograničenih ulaganja PDV primljen od klijenata često uvelike premašuje PDV koji se može odbiti od tih ulaganja ili, općenito, od ulaznih sredstava. PDV koji nije odbijen od ulaznih sredstava stoga predstavlja samo malen dio troškova kad ta poduzeća, koja imaju malo imovine ili je uopće nemaju, nestanu. Ukupan iznos neplaćenog PDV-a tada je teško ili nemoguće nadoknaditi.
               
               
                  Bez obzira na određene kontrolne mjere koje su uvedene (npr. pojačan nadzor i kontrole registracija novih poduzeća), Mađarska je izjavila da ne može uspješno suzbiti prijevare u tom sektoru. Stoga, odstupajući od općeg pravila iz članka 193. Direktive o PDV-u, traži odobrenje da u spomenutom sektoru primijeni mehanizam obrnute porezne obveze, u okviru kojeg plaćanje PDV-a na isporučene usluge nije obveza pružatelja usluge, već oporezivog klijenta u njegovu povratu PDV-a. Takav klijent, ako ima puno pravo na odbitak, istovremeno bi prijavio i odbio PDV na isporučene usluge te tako zapravo uopće ne bi bilo stvarne uplate PDV-a u državni proračun. Tako se prijevarne pružatelje usluga sprečava da nestanu s PDV-om. Nadalje, kako Komisija zaključuje na temelju informacija koje je Mađarska dostavila, korisnici usluga općenito više poštuju propise nego ti pružatelji usluga. Predložena mjera stoga će imati i učinak da se obveze plaćanja PDV-a prenesu s malih, nepouzdanijih poduzeća na veće porezne obveznike koji više poštuju propise. Istovremeno, nije otkriven nikakav rizik od prijevare u pogledu prenošenja prijevare na druge države članice u kojima se ne primjenjuje ta mjera. Isto tako, ne predviđa se prenošenje prijevare na maloprodajnu razinu jer spomenuta vrsta usluga obično nije namijenjena za konačnu potrošnju.
               
               
                  Potrebno je napomenuti da se Direktivom o PDV-u već predviđa neobvezna primjena mehanizma obrnute porezne obveze u vezi s osiguravanjem osoblja (članak 199. stavak 1. točka (b) Direktive o PDV-u) Ta je mogućnost u osnovi ograničena na sektor nekretnina (članak 199. stavak 1. točka (a) Direktive o PDV-u), ali temelj te mogućnosti u Direktivi može se usporediti s onim iz ovog zahtjeva. Predložena mjera odstupanja trebala bi se stoga primjenjivati samo u situacijama koje već nisu obuhvaćene Direktivom o PDV-u.
               
               
                  Konačno, Komisija je obaviještena da je Mađarska već počela primjenjivati zatraženo odstupanje, a da nije pričekala donošenje odluke Vijeća na temelju ovog prijedloga.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje.
            
            
               •Proporcionalnost
            
            
               
                  Prijedlog je u skladu s načelom proporcionalnosti iz razloga navedenih u nastavku.
               
            
         
         
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja, posebna mjera razmjerna je cilju koji se želi postići, a to je suzbiti utaju poreza. Ne premašuje se ono što je potrebno da bi se suzbile prijevare u određenom sektoru.
               
            
            
               •Odabir instrumenta
            
            
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Odluka Vijeća najprikladniji je instrument jer je se može uputiti pojedinim državama članicama.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Mađarska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Odlukom se želi suzbiti prijevara u području PDV-a povezana s osiguravanjem osoblja tako što će se odrediti da je plaćanje PDV-a obveza oporezivog primatelja usluge.
               
               
                  Odluka će stoga moći imati pozitivan učinak na primitke PDV-a jer prijevarni pružatelji usluga više ne mogu nestati s iznosom PDV-a koji prema uobičajenim pravilima primaju od svojih klijenata.
               
            
            
               4.UTJECAJ NA PRORAČUN
            
            
               
                  Prijedlogom se neće negativno utjecati na proračun EU-a.
               
            
            
               5.OSTALI ELEMENTI
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok do 31. prosinca 2017.
               
            
            
               2015/0257 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Mađarskoj odobrava uvođenje mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
         
         
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisima koje je Komisija zaprimila 23. prosinca 2014. i 8. svibnja 2015. Mađarska je zatražila odobrenje da uvede posebnu mjeru odstupanja od članka 193. Direktive 2006/112/EZ u pogledu osobe odgovorne za plaćanje poreza na dodanu vrijednost (PDV-a).
            
            
               (2)Komisija je dopisom od 2. srpnja 2015. ostale države članice obavijestila o zahtjevu Mađarske. Komisija je dopisom od 7. srpnja 2015. obavijestila Mađarsku da ima sve informacije koje smatra potrebnima za razmatranje zahtjeva.
            
            
               (3)Člankom 193. Direktive 2006/112/EZ određuje se da je porezni obveznik koji isporučuje robu ili usluge u pravilu odgovoran za plaćanje poreza na dodanu vrijednost (PDV-a) poreznim tijelima. Svrha odstupanja koje je Mađarska zatražila jest da plaćanje PDV-a postane obveza primatelja usluge osiguravanja osoblja.
            
            
               (4)Mađarska tvrdi da brojni trgovci u sektoru agencija za privremeno zapošljavanje vrše prijevarne aktivnosti tako što pružaju usluge, a poreznim tijelima ne plaćaju PDV. Budući da za tu vrstu aktivnosti nisu potrebna velika ulazna sredstva ili ulaganja, PDV koji te agencije prime često je mnogo veći od PDV-a koji se može odbiti i koji su platili svojim pružateljima usluga. Mnoge takve agencije, koje često imaju malo imovine ili je uopće nemaju, nestanu nakon kratkog razdoblja, čak i nakon samo nekoliko mjeseci, zbog čega je teško ili nemoguće nadoknaditi neplaćeni PDV.
            
            
               (5)Odstupanjem bi se uklonila mogućnost vršenja tog oblika utaje poreza tako što bi se odredilo da je u takvim slučajevima obveza plaćanja PDV-a na osobi kojoj su te usluge pružene. Za brojne je situacije povezane s osiguravanjem osoblja i nabrojene u članku 199. stavku 1. točki (a) Direktive 2006/112/EZ već moguće odrediti da je plaćanje PDV-a obveza primatelja usluge. Mjera odstupanja stoga je primjenjiva na situacije osiguravanja osoblja koje nisu već obuhvaćene Direktivom 2006/112/EZ.
            
            
               (6)Odstupanjem se neće negativno utjecati na vlastita sredstva Unije prikupljena PDV-om,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 193. Direktive 2006/112/EZ, Mađarskoj se odobrava da odredi da je osoba odgovorna za plaćanje PDV-a porezni obveznik kojemu se osigurava osoblje koje obavlja aktivnosti osim onih obuhvaćenih člankom 199. stavkom 1. točkom (a) Direktive 2006/112/EZ.
            
            
               Članak 2.
            
            
               Ova Odluka prestaje važiti 31. prosinca 2017.
            
            
               Članak 3.
            
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  SL L 347, 11.12.2006., str. 1.